Document ID: 31999R2439

31999R2439
L 297/8
JURNALUL OFÍCIAL AL UNIUNII EUROPENE
REGULAMENTUL (CE) NR. 2439/1999 AL COMISIEI
din 17 noiembrie 1999
privind condițiile de autorizare a aditivilor aparținând grupei agenților lianți, antiaglomeranți și coagulanți în hrana animalelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată de Regulamentul (CE) nr. 1636/1999 (2) al Comisiei, în special articolul 11,
întrucât:
(1)
S-a constatat că argilele caolinitice provenite din anumite mine situate în Republica Federală Germania au un conținut foarte ridicat de dioxină; în conformitate cu informațiile disponibile, ar putea fi vorba de o contaminare de origine geologică.
(2)
În conformitate cu articolul 11 din Directiva 70/524/CEE, un stat membru poate suspenda provizoriu autorizația de utilizare a unuia dintre aditivii menționați în directivă în cazul în care, pe baza unei motivații corespunzătoare, bazată pe noile date sau pe reevaluarea datelor existente care au avut loc de la adoptarea dispozițiilor în cauză, constată că acest aditiv prezintă un pericol pentru sănătatea animală sau umană sau pentru mediul înconjurător.
(3)
Mai multe state membre au interzis întrebuințarea argilelor caolinitice contaminate în preamestecuri și în furaje.
(4)
În temeiul articolului 3a litera (b) din Directiva 70/524/CEE, autorizarea unei substanțe se acordă numai în măsura în care, având în vedere condițiile de utilizare, aceasta nu are o influență nefavorabilă asupra sănătății umane sau animale sau asupra mediului înconjurător.
(5)
Utilizarea furajelor contaminate cu dioxine poate determina contaminarea produselor alimentare de origine animală; dioxinele sunt clasificate de către organizațiile internaționale recunoscute ca produse cancerigene pentru om; aceste organizații internaționale recomandă să se ia măsuri pentru reducerea, pe cât posibil, a absorbției dioxinelor în alimente.
(6)
Prezența contaminanților în aditivi trebuie evitată în măsura posibilităților.
(7)
În absența unor date științifice suficiente, nu este posibilă efectuarea unei evaluări complete a riscului; având în vedere urgența măsurilor care trebuie adoptate pentru se evita contaminarea furajelor la un nivel inacceptabil și în așteptarea rezultatelor programului de supraveghere a argilelor și de evaluare a riscului, să se limiteze, ca măsură preventivă, conținutul de dioxine al argilelor caolinitice la nivelul pragului de determinare; această limită ar putea fi reexaminată în lumina investigațiilor efectuate și a programului de supraveghere.
(8)
Contaminarea constatată în Germania în cazul caolinitului ar putea viza, de asemenea, alți aditivi autorizați de Directiva 70/524/CEE ca agenți lianți, antiaglomeranți și coagulanți, după cum indică faptul că bentonita, argilă sedimentară care conține alte minerale în afară de caolinit, provenind dintr-o mină din Statele Unite ale Americii, s-a dovedit a fi puternic contaminată cu dioxine de origine geologică; ar trebui să se studieze, în cadrul programului de supraveghere, eventuala prezență a dioxinelor în acești aditivi autorizați; în prezent este prevăzută aplicarea unei limite maxime provizorii doar pentru argilele caolinitice, pragul de determinare din metoda de analiză a dioxinei urmând să se aplice ca limită maximă, după o perioadă bine determinată, aditivilor, alții decât argilele caolinitice în absența stabilirii, dacă este cazul, a unei limite maxime specifice bazate pe date suficiente privind prezența dioxinelor.
(9)
Măsurile prevăzute în prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Condițiile de autorizare a aditivilor aparținând grupei „Agenților lianți, antiaglomeranți și coagulanți” menționați în anexa la prezentul regulament sunt înlocuite în conformitate cu Directiva 70/524/CEE cu condițiile prevăzute în anexa la prezentul regulament.
Comisia reexaminează, până la 1 martie 2000, dispozițiile din prezentul regulament în lumina rezultatelor investigațiilor care vor fi fost efectuate și a rezultatelor programului de supraveghere.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 noiembrie 1999.

Labels: 0
17
6